
Text rozhodnutia
Súd: Krajský súd Bratislava Spisová značka: 14Co/447/2015 Identifikačné číslo súdneho spisu: 1713207020 Dátum vydania rozhodnutia: 25. 09. 2018 Meno a priezvisko sudcu, VSÚ: JUDr. Darina Kuchtová ECLI: ECLI:SK:KSBA:2018:1713207020.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky JUDr. Dariny Kuchtovej a členiek Mgr. Barbory Bartekovej a JUDr. Zuzany Kučerovej v právnej veci žalobcu: Poľnohospodárske družstvo Čataj, so sídlom Čataj, zastúpený: Mgr. Pavol Šulan, advokát, Hlavná 929/6, Galanta, proti žalovaným: 1/ W. I., nar. XX.XX.V., bytom Čataj XX, 2/ X. I., nar. XX.XX.XXXX, bytom L. XXX, obaja zastúpení: JUDr. Dušan Divko, advokát, s. r. o., so sídlom Šoltésovej 346/1, APC, pavilón B, Považská Bystrica, IČO: 36 860 654, o vypratanie nehnuteľnosti, o odvolaní žalobcu a odvolaní žalovaného 2/ proti rozsudku Okresného súdu Pezinok zo dňa 06.05.2015, č.k. 10C/123/2013-190, takto r o z h o d o l : Krajský súd v Bratislave rozsudok Okresného súdu v Pezinku zo dňa 6. 5. 2015, č. k. 10C/123/2013 - 190 v napadnutej zamietajúcej v časti voči žalovanej v 1/ rade p o t v r d z u j e. V časti, v ktorej bol žalovaný 2/ rade povinný vypratať nehnuteľnosť - rodinný dom číslo XX, obec L. m e n í tak , že žalobu žalobcu voči žalovanému v 2/ rade z a m i e t a. M e n í výrok, ktorým bol žalobca zaviazaný nahradiť žalovanej v 1/ rade trovy právneho zastúpenia tak, že žalobca je p o v i n n ý zaplatiť žalovanej v 1/ rade trovy právneho zastúpenia v sume 1.627 eur, a to v lehote troch dní odo dňa právoplatnosti tohto rozsudku, k rukám právneho zástupcu žalovanej v 1.rade. M e n í výrok rozsudku v časti, v ktorej bol žalovaný v 2/ rade zaviazaný zaplatiť žalobcovi trovy prvoinštančného konania tak, že žalovaný v 2/ rade má voči žalobcovi nárok na náhradu trov prvoinštančného konania v celom rozsahu. Žalovaní v 1. a 2. rade majú voči žalobcovi nárok na náhradu trov odvolacieho konania v celom rozsahu. o d ô v o d n e n i e : 1. Napadnutým rozsudkom súd prvej inštancie návrh proti žalovanej 1/ zamietol; žalovanému 2/ uložil povinnosť vypratať nehnuteľnosť - rodinný dom so súpisným číslom XX, postavený na pozemku parcela registra „C“ číslo XXX a pozemok parcela registra „C“ č. XXX o výmere XXXX m2, druh pozemku - zastavané plochy a nádvoria, zapísané na LV č. XXX, vedeným Okresným úradom Senec, katastrálny odbor, pre okres S., obec L., katastrálne územie L., do troch dní od právoplatnosti rozsudku; žalobcovi uložil povinnosť nahradiť žalovanej 1/ trovy právneho zastúpenia v sume 1.647,40 € do troch dní od právoplatnosti rozsudku; a žalovanému 2/ uložil povinnosť nahradiť žalobcovi trovy konania za zaplatený súdny poplatok v sume 106,- € a trovy právneho zastúpenia v sume 1.227,27 € do troch dní od právoplatnosti rozsudku. 2. Návrhom vo veci samej sa žalobca domáhal uloženia povinnosti žalovaným 1/ a v 2/rade vypratať nehnuteľnosti a to rodinný dom súpisné číslo XX., postavený na pozemku parcela registra „C“ a pozemok parcelu registra „C“ číslo XXX, druh pozemku zastavané plochy a nádvoria, o výmere X.XXX m2, zapísané na LV č. XXX, vedených Okresným úradom S., katastrálny odbor, pre okres S., obec L., katastrálne územie L. (ďalej len „nehnuteľnosť“). Žalobca žalobu odôvodnil tým, že je vlastníkom nehnuteľnosti, v ktorých sa nachádza aj súbor miestností určených na bývanie so samostatným vchodom, pozostávajúcich z kuchyne, spálne a obývacej miestnosti, ktoré boli v roku 1977 právnym subjektom JRD ROVINA, na základe rozhodnutia o pridelení bytu z 25.10.1977 podľa § 25 ods. 2 zákona č. 41/1964 Zb. a následným uzatvorením dohody o odovzdaní a prevzatí bytu z 01.11.1977, pridelené k užívaniu J. I., narodenému XX.XX.XXXX, zomrelému XX.XX.XXXX, ako členovi JRD ROVINA, ako aj členom jeho rodiny a to manželke W. I., narodenej XX.XX.XXXX, synovi O. I., narodenému XX.XX.XXXX a dcére W. I. - žalovanej 1/. Žalovaný 2/ je vnukom J. I. po línii jeho syna O. I.. Užívanie nehnuteľnosti bolo viazané na trvanie členského, respektíve pracovného pomeru J. I. k JRD ROVINA. J. I. v súčasnosti už nežije, zomrel XX.XX.XXXX, kedy došlo aj k zániku jeho členského a pracovného pomeru k JRD ROVINA, pričom k prechodu jeho členstva v JRD ROVINA na jeho právnych nástupcov nedošlo. Žalovaná 1/ ako dcéra J. I. užíva nehnuteľnosť a umožnila žalovanému 2/ užívať nehnuteľnosť bez súhlasu žalobcu, ktorý si zrejme odvodil svoje užívacie právo od domnelého užívacieho práva žalovanej 1/. Žalobca na členskej schôdzi konanej dňa 13.06.2012 nadpolovičnou väčšinou odovzdaných platných hlasov rozhodol, že žalovaná 1/ je povinná predmetnú nehnuteľnosť vypratať. Žalobca listom z 05.09.2012 vyzval žalovaných, aby nehnuteľnosť vypratali, avšak títo ju doteraz nevypratali. 3. Súd prvej inštancie v odôvodnení napadnutého rozsudku uviedol, že sporným v konaní nebolo to, že právo užívať byt J. I. vzniklo v čase, keď bol zosobášený s W. I., tak ako sa to uvádza v evidenčnom liste. Preto podľa § 175 ods. 1 OZ im vzniklo právo spoločného užívania bytu manželmi (ak za trvania manželstva manželia alebo jeden z nich nadobudnú právo užívať byt, vznikne právo spoločného užívania bytu manželmi). Smrťou užívateľa J. I. dňa XX.XX.XXXX došlo v zmysle § 179 OZ k zániku spoločného užívania bytu manželmi a jediným užívateľom bytu sa stala pozostalá manželka W. I.. Taktiež nešlo o byt trvale určený na ubytovanie pracovníka organizácie (§ 182 OZ), ktorým podľa § 7 vyhlášky č. 45/1964 Zb. boli byty trvale určené pre ubytovanie pracovníka organizácie a boli to podnikové byty, byty vystavané v podnikovej bytovej výstavbe z vlastných voľných prostriedkov podnikov a služobné byty. 4. Súd prvej inštancie uviedol, že podľa platných právnych predpisov pred vydaním zákona č. 509/1991 Zb. existoval striktný (kogentný) prideľovací systém, ktorý sa týkal prakticky všetkých bytov. Štátne byty, podnikové byty, byty ministerstva vnútra a byty v domoch ľudových bytových družstiev prideľoval vždy národný výbor (§ 24 zákona č. 41/1964 Zb.). Byty vystavané v podnikovej bytovej výstavbe z vlastných voľných prostriedkov podniku (§ 16 ods. 4 zákona č. 41/1964 Zb.), služobné byty, byty z bytovej výstavby jednotných roľníckych družstiev prideľovala hospodáriaca organizácia alebo predstavenstvo jednotného roľníckeho družstva po schválení členskou schôdzou. Podľa podmienok užívania bytu, ktoré sú neoddeliteľnou súčasťou rozhodnutia o pridelení bytu, pod bodom 4., sa prídelca zaväzuje vyprázdniť byt dňom skončenia členského pomeru a dať ho k dispozícii predstavenstvu JRD Rovina v Blatnom. Pôvodný bod 4. predtlače upravoval, že prídelca sa zaväzuje vyprázdniť byt do 30 dní po zániku členského, resp. pracovného pomeru v JRD a dať k dispozícii JRD ROVINA v Blatnom. Ustanovenie § 25 ods. 2 zákona č. 41/1964 Zb., však neoprávňovalo družstvo k vytvoreniu ďalšej právnej skutočnosti, s ktorou je spojený zánik užívacieho práva k bytu inak, ako na základe dohody účastníkov (§ 183 zákona č. 41/1964 Zb.), rozhodnutia súdu (§ 184 zákona č. 41/1964 Zb.) alebo rozhodnutia miestneho národného výboru (§ 185 zákona č. 41/1964 Zb.). Žiaden z týchto zákonom predpísaných predpokladov zániku osobného užívania bytu nebol v prvoinštančnom konaní preukázaný. Z uvedeného vyplynulo, že právo osobného užívania bytu W. sa dňom 01.01.1992 zo zákona premenilo na nájomné právo, a jej smrťou dňa XX.XX.XXXX došlo k prechodu tohto práva nájmu podľa vety prvej, § 706 ods. 1 OZ. Zároveň platí, že ak sa prenajímateľ domnieva, že neboli splnené podmienky prechodu nájmu bytu podľa odseku 1, môže sa v lehote troch mesiacov odo dňa, keď sa o nich dozvedel, najneskôr však v lehote troch rokov odo dňa smrti nájomcu, domáhať na súde, aby určil, že k prechodu nájmu bytu nedošlo (§ 706 ods. 2 OZ). Preto súd prvej inštancie vyhodnotil, že návrh na vypratanie nehnuteľnosti, smerujúci proti žalovanej 1/ nebol dôvodný. 5. Súd prvej inštancie však po vykonanom dokazovaní dospel k opačnému názoru vo vzťahu k podanému návrhu proti žalovanému 2/. V konaní bolo bez výraznejších pochybností preukázané, a to z výpovede žalovaného 2/, že tento v dome stále prespáva (výpoveď dňa 14.02.2014), v miestnosti č. 8 situačného náčrtu má posteľ a na dvore parkuje auto na mieste označenom pod č. 2. Neskôr na pojednávaní dňa 11.02.2015 uviedol, že v predmetnom dome prespáva už dlhšie, asi 10 rokov, odkedy je krstná zdravotne ťažko postihnutá, je tam častejšie. Toho času už prespáva u seba v jeho vlastnom dome, ktorý vlastní od augusta 2013. U žalovanej 1/ mal ešte auto. Uvedené skutočnosti zhodne potvrdila aj žalovaná 1/. Keďže súd prvej inštancie nezistil odkázanosť žalovaného 2/ na bývanie u žalovanej 1/, pričom nevyhodnotil jeho výpomoc ako dôvod pre vznik odvodeného práva bývania v predmetnej nehnuteľnosti mal za to, že nehnuteľnosť užíva bez právneho dôvodu a je povinný ju vypratať. 6. Súd prvej inštancie priznal úspešnej žalovanej 1/ podľa § 142 ods. 1 OSP náhradu účelne vynaložených trov konania, pozostávajúcich zo zaplateného súdneho poplatku v sume 106,- € a trov právneho zastúpenia. O náhrade trov konania žalobcu rozhodol podľa ustanovenia § 142 ods. 1 Občianskeho súdneho poriadku (ďalej len „OSP“) a priznal žalobcovi ako úspešnému v konaní proti žalovanému 2/ náhradu trov konania, pozostávajúcich zo zaplateného súdneho poplatku v sume 106,- € a trov právneho zastúpenia. 7. V zákonnej lehote doručil žalovaný 2/ súdu prvej inštancie, prostredníctvom právneho zástupcu odvolanie, ktorým žiadal druhý a štvrtý výrok napadnutého rozsudku zmeniť, návrh žalobcu proti žalovanému 2/ v celom rozsahu zamietnuť a zaviazať žalobcu na náhradu trov odvolacieho konania .Podľa žalovaného 2/ súd prvej inštancie dospel na základe vykonaných dôkazov k nesprávnym skutkovým zisteniam, keď vychádzal z nesprávneho právneho posúdenia veci. Žalovaný 2/ v odvolaní uviedol, že si neodvodil svoje užívacie právo od domnelého užívacieho práva žalovanej 1/, nakoľko nie je užívateľom a rovnako ani nájomcom predmetnej spornej nehnuteľnosti. Od augusta 2013 je výlučným vlastníkom nehnuteľnosti č. XXX, nachádzajúcej sa v Obci L., predtým mal trvalý pobyt na adrese svojich rodičov. Na užívanie spornej nehnuteľnosti nebol nikdy odkázaný, v tejto sa nenachádzajú žiadne jeho osobné veci. V uvedenej nehnuteľnosti určitú dobu prespával len z dôvodu zlého zdravotného stavu žalovanej 1/, ktorá trpela a trpí mnohými zdravotnými ťažkosťami. V inkriminovanom období, kedy opakovane dochádzalo k silným nevoľnostiam bolo najvhodnejšie, aby v jej prítomnosti niekto zotrvával a bol nablízku pre prípad poskytnutia prvej zdravotníckej pomoci. So žalovanou 1/ však nikdy netvorili spoločnú domácnosť. V priebehu celého predchádzajúceho súdneho konania nebol žalovanému 2/ dôkazmi preukázaný nájomný vzťah a rovnako ani užívací vzťah. Vo vzťahu k sporným nehnuteľnostiam si nikdy neuzurpoval a neodvodzoval nijaké práva a krstnej mame - žalovanej 1/ pomáhal z čisto nezištných dôvodov, na základe dobrých rodinných vzťahov. Z predmetných nehnuteľností nemá čo vypratať, nakoľko v tejto sa nenachádzali, či už pred podaním žaloby alebo v priebehu súdneho konania, rovnako tak ani v súčasnosti žiadne jeho hnuteľné veci. 8. V zákonom stanovenej lehote doručil žalobca, prostredníctvom právneho zástupcu odvolanie, kde uviedol, že súd prvej inštancie dospel na základe vykonaných dôkazov k nesprávnym skutkovým zisteniam s tým, že napadnutý rozsudok vychádzal z nesprávneho právneho posúdenia veci. Výsluchom žalovanej 1/ na pojednávaní dňa 14.2.2014 mohol súd prvej inštancie mať za preukázané, že žalovaná 1/ užíva nehnuteľnosti, tvoriace predmet sporu v rozsahu väčšom, než na ktorý by mohla mať oprávnenie na základe aktov, v zmysle ktorých bolo užívanie umožnené jej právnemu predchodcovi, t. j. jej otcovi J. Podľa listinných dôkazov bol rozsah užívaného priestoru v rodinnom dome vymedzený užívaním troch obytných miestností, avšak z výsluchu žalovanej 1/ vyplýva, že v skutočnosti v rodinnom dome súp. č. XX užíva 6 miestností a 1 priľahlý priestor. Žalobca je názoru, že súd prvej inštancie neprihliadal na skutočnosti, ktoré vyplynuli z prednesov žalovanej 1/ a vydaním napadnutého rozsudku poskytol právnu ochranu užívaniu časti rodinného domu v rozsahu miestností č. 3,7,8 podľa situačného náčrtu žalovanej 1/ bez toho, aby zisťoval existenciu právneho dôvodu ich užívania, pričom žalovaná 1/ tieto priestory užíva neoprávnene. Keďže petit žaloby znel na vypratanie nehnuteľnosti rodinného domu súp. č. XX en bloc, žalobca má za to, že súd prvej inštancie mal, vychádzajúc zo zistení a záverov, ktorými sa napadnuté rozhodnutie riadi, žalobe v časti o vypratanie miestností č. 3,7,8 podľa situačného náčrtu vyhovieť a žalovanej 1/ uložiť povinnosť túto časť rodinného domu súp. č. XX vypratať. Ďalej podľa žalobcu ušiel súdu prvej inštancie i ten rozpor v skutočnostiach, že v listinných dôkazoch (rozhodnutia o pridelení bytu zo dňa 25.10.1977, nedatovaného evidenčného listu pre výpočet úhrady za užívanie bytu a dohody o odovzdaní a prevzatí bytu zo dňa 1.11.1977) sa uvádza rodinný dom súp. č. XX postavený na parc. č. XXX k. ú. L., avšak v zmysle súčasnej pozemnoknižnej evidencie sa na pozemku parc. č. XXX k. ú. L. nachádza rodinný dom súp. č. XX. Ďalej neprihliadal na rozporné skutočnosti, že v zmysle vyššie uvedených dôkazov mal byť pridelený do užívania byt podľa ust. § 25 ods. 2 zákona č. 41/64 Zb. o hospodárení s bytmi, teda byt z bytovej výstavby jednotných roľníckych družstiev prideľuje predstavenstvo jednotného roľníckeho družstva po schválení členskou schôdzou, avšak v rozpore so skutočnosťou, ktorá vyplynula zhodne z výsluchov viacerých účastníkov konania, rodinný dom súp č. XX (alebo XX) nebol postavený podľa cit. ust., ale bol postavený omnoho skôr, za prvej československej republiky súkromnými osobami, ktorým bol tento majetok skonfiškovaný čs. štátom v roku 1953 a následne bol pridelený do vlastníctva právnemu predchodcovi žalobcu a ten ho v roku 1958 dal do užívania svojmu pracovníkovi J. I. s rodinou, ktorý funkciu predsedu družstva vykonával približne 3 roky. Ďalším rozporom podľa žalobcu bolo to, že v rozhodnutí o pridelení bytu zo dňa 25.10.1977 sa uvádza, že Ľudovít I. bol zapísaný v zozname uchádzačov o pridelenie bytu a pred pridelením bytu nemal žiadnu inú možnosť uspokojiť bytové potreby svoje a svojej rodiny, v rozpore (s čím podľa výsluchu žalovanej 1/, žalobcu a svedka O. X. na pojednávaní dňa 12. 11. 2014), keď boli predmetné nehnuteľnosti právnym predchodcom žalovanej 1/ užívané už od roku 1954. Podľa žalobcu v skutočnosti sa jednalo asi o to, že rodinou I. užívaná časť rodinného domu bola od roku 1954 do roku 1977 užívaná neformálne, zrejme iba na tzv. dobré slovo, a v roku 1977 došlo z neznámych dôvodov k vypracovaniu listín, ktoré imitovali pridelenie bytu podľa vtedy platnej právnej normy, vzťahujúcej sa však na úplne inú právnu situáciu - pridelenie bytu z výstavby jednotného roľníckeho družstva, ktorá v skutočnosti bola realizovaná JRD ROVINA v katastri obce Čataj, avšak na inom mieste. Žalobca má za to, že prídel podľa rozhodnutia o pridelení bytu zo dňa 25.10.1977 bol v rozpore s ust. vtedy platných právnych predpisov o prideľovaní bytov, a preto i absolútne neplatným právnym úkonom, ktorý nezakladal platné práva a právne povinnosti zúčastneným stranám. Žalobca v odvolaní poukázal na to, že súd prvej inštancie nesprávne aplikoval ust. § 25 ods. 2 zákona č. 41/1964 Zb. o hospodárení s bytmi z dôvodu, že rodinný dom súp. č. XX (XX) nebol postavený z bytovej výstavby jednotných roľníckych družstiev, a preto podľa neho nie je na tento prípad táto právna norma aplikovateľná. Naopak, opomenul aplikovať ust. § 60 ods. 1 zákona č. 41/1964 Zb., o hospodárení s bytmi. Celkový počet obytných miestností rodinného domu súp. č. XX predstavuje 6, pričom úhrn podlahových plôch prevyšuje 120 m2, a preto sa v zmysle vyššie uvedenej právnej normy nepovažoval za obytný dom, v ktorom by boli umiestnené byty. Podľa žalobcu rodinný dom súp. č. 29 nie je v zmysle ust. § 59 a 60 zákona č. 41/1964 Zb., o hospodárení s bytmi obytným domom, v ktorom by sa nachádzal byt vhodný na pridelenie, a preto sa na užívanie časti rodinného domu súp. č. XX . právny režim založený zákonom č. 41/1964 Zb. o hospodárení s bytmi nevzťahoval. Súd prvej inštancie nesprávne aplikoval ust. § 175 ods. 1, § 179, § 706 ods. l, ako aj § 871 Občianskeho zákonníka, ktoré na daný prípad nemohli byť aplikované. Taktiež žalobca poukázal na to, že súd prvej inštancie priznal právnemu zástupcovi žalovanej 1/ stravné vo výške 20,40 €, čo nemá oporu v tretej časti vyhlášky č. 655/2004 Z. z. o odmenách a náhradách advokátov. Na záver žalobca navrhol odvolaciemu súdu, aby napadnutý rozsudok zrušil a vec vrátil súdu prvej inštancie na ďalšie konanie vo veci. 9. Žalovaní 1/ a 2/ doručili súdu prvej inštancie, prostredníctvom právneho zástupcu vyjadrenie k odvolaniu žalobcu, v ktorom žiadali, aby odvolací súd napadnutý rozsudok v žalobcom napadnutom rozsahu potvrdil ako vecne správny a žalobcu zaviazal na náhradu trov odvolacieho konania. Žalovaná 1/ je názoru, že má platný nájomný vzťah. V zmysle § 394 ods.1 zákona č. 40/1964 Zb. platnom v roku 1977, JRD Rovina v Blatnom v tom čase súhlasila, aby žalovaná 1/ ako osoba v tomto byte bývala mimo užívateľa bytu. Novela OZ - zákon č. 261/2001 Z.z. stanovila, že nájom bytu je chránený ustanovením § 706, podľa ktorého po smrti nájomcu prechádzajú jeho práva, vyplývajúce z nájomnej zmluvy na osoby taxatívne vymenované v zákone. K prechodu práv dochádza priamo zo zákona bez toho, aby bol potrebný ďalší právny úkon, tzn. že netreba uzatvárať novú nájomnú zmluvu. Preto v záujme právnej istoty bola doplnená 3-mesačná subjektívna lehota a 3 ročná objektívna lehota, kedy sa prenajímateľ môže obrátiť na súd. Keďže prenajímateľ sa obrátil na súd, nerešpektujúc platný nájomný vzťah a nenamietal prechod nájmu v stanovených lehotách, je jeho nárok nedôvodný. Keďže sa nejednalo o služobný byt s poukazom na zákon č. 189/92 Zb., u žalovanej 1/ trvá platný nájomný vzťah, ktorý vznikol v zmysle § 871 ods. 1 OZ. Pokiaľ ide o parc. D. XXX o výmere XXXX m2, ktorá je zapísaná na LV č. XXX, túto taktiež užíva žalovaná 1/ od r. 1977, najskôr spolu s rodičmi a po ich smrti samostatne so súhlasom právneho predchodcu JRD Rovina v Blatnom. Keďže pre nájomnú zmluvu a jej platnosť sa nevyžaduje písomná forma, nájomná zmluva vzniká podľa § 663 OZ vtedy, ak prenajímateľ prenecháva za odplatu nájomcovi vec, aby ju dočasne užíval a bral z nej úžitky. Teda predmetom nájomnej zmluvy je užívanie veci a branie úžitkov z nej. Preto v tomto smere pred súdom prvej inštancie žiadala ustáliť existenciu nájomného vzťahu k bytu a k pozemkom t.j. k zastavanej ploche, nádvoriu a záhrade. Tieto nehnuteľnosti žalobcu užíva žalovaná 1/ na základe platného nájomného vzťahu, a preto členská schôdza nemohla rozhodnúť o povinnosti predmetnú nehnuteľnosť vypratať, za žalobcu navonok koná predstavenstvo ako štatutárny zástupcu a do dnešného dňa žalovaná 1/ nedostala výpoveď z nájmu bytu tak ako to vyžaduje § 711 OZ a neponúkol náhradný byt, ktorý je veľkosťou obytnej plochy, vybavením, umiestnením a výškou nájomného, primeraný bytu, ktorý by sa mal uvoľniť s prihliadnutím na životné a pracovné potreby nájomcu. K používaniu miestností nad rámec zmluvy žalovaná 1/ uviedla, že tieto nehnuteľnosti používa so súhlasom družstva, ústny súhlas dostala ešte W. od predsedu družstva. Žalovaná 1/ sa vyjadrila, že sa nasťahovali do obce Čataj a do spornej nehnuteľnosti dňa 29. augusta 1958, žalobca je vlastníkom od 18.11.1956 podľa zápisu listu vlastníctva vydaného v Senci zo dňa 29.3.1957. V tejto nehnuteľnosti pred nimi bývala rodina Vargová, a s nimi až do r. 1966 rodina D. K tvrdeniu žalobcu, že sporné nehnuteľnosti užíva bez právneho dôvodu, pričom žalobca neakceptuje právo žalovanej 1/ založené platnou nájomnou zmluvou, že jej peniaze za nájom obratom posielajú späť, žalovaná 1/ uviedla, že jej doteraz nič zo strany družstva ako vlastníka nehnuteľnosti na účet neprišlo, daň za dom zaplatila aj v roku 2015, čo rovnako svedčí o tom, že sporné nehnuteľnosti užíva na základe platného právneho stavu - a teda na podklade platnej nájomnej zmluvy. 10. Dňa 01. 07. 2016 nadobudol účinnosť Zákon č. 160/2015 Z.z. Civilný sporový poriadok (ďalej len CSP). Odvolací súd pristupujúci k rozhodovaniu tejto veci po 30. júni 2016, postupoval na základe úpravy prechodného ustanovenia § 470 ods. 1 CSP (v zmysle ktorého, ak nie je ustanovené inak, platí tento zákon aj na konania začaté predo dňom nadobudnutia jeho účinnosti) už podľa tohto zákona. Keďže odvolanie v tejto veci bolo podané ešte pred 01. 07. 2016, podmienky jeho prípustnosti bolo nutné posúdiť podľa právneho stavu existujúceho tu v čase podania odvolania, teda podľa príslušných ustanovení OSP, rešpektujúc, že podľa § 470 ods. 2 CSP procesné účinky odvolania podaného predo dňom nadobudnutia účinnosti tohto zákona, zostávajú zachované aj po 30. júni 2016. Nevyhnutnosť takéhoto posudzovania vyplýva tiež zo základných princípov CSP, a to princípu spravodlivej ochrany porušených práv a právom chránených záujmov tak, aby bol naplnený princíp právnej istoty, vrátane naplnenia legitímnych očakávaní strán odvolacieho konania, ktoré začalo za účinnosti skoršej úpravy procesného práva (článok II ods. 1 a ods. 2 CSP), vrátane článku III ods. 1 CSP. 11. Odvolací súd, ktorý bol viazaný rozsahom a dôvodmi odvolania (§ 379, § 380 CSP), preskúmal napadnutý rozsudok súdu prvej inštancie, prejednal odvolanie bez nariadenia pojednávania a dospel k záveru, že odvolanie žalobcu v merite veci nie je dôvodné, odvolanie žalovaného je dôvodné a to z nasledovných dôvodov: 12. Odvolací súd ma za to, ž súd prvej inštancie správne žalobu žalobcu voči žalovanej v 1/ zamietol po tom, keď po vykonaní dokazovania v rozsahu potrebnom na zistenie rozhodujúcich skutočnost, riadne zistil skutkový stav veci z hľadiska posúdenia opodstatnenosti žaloby voči žalovanej 1/, výsledky vykonaného dokazovania správne zhodnotil v súlade ust. § 191 ods. 1 CSP, a na ich základe dospel k správnym skutkovým a právnym záverom, ktoré v napadnutom rozhodnutí voči žalovanej 1/ aj náležite odôvodnil v súlade s ust. § 220 ods. 2 CSP. Odvolací súd sa preto v celom rozsahu stotožňuje s odôvodnením napadnutého rozhodnutia v časti týkajúcej sa žalovanej v 1/, voči ktorej súd žalobu ako nedôvodnú zamietol. ´ 13. K odvolacej námietke žalobcu, že súd prvej inštancie neprihliadol na rozporné skutočnosti, ktoré vyplynuli z listinných dôkazov, a výsluchov strán sporu, keď byt bol pridelený do užívania podľa ust. § 25 ods. zákona č. 41/1964 Zb. o hospodárení s bytmi, teda z bytovej výstavby jednotných roľníckych družstiev, avšak z výpovede strán sporu vyplynulo, že rodinný dom súp.č. 29 nebol postavený podľa citovaných ustanovení, ale bol postavený omnoho skôr za prvej Československej republiky, odvolací súd má za to, že po vykonaní dokazovania súdom prvej inštancie tento vyhodnotil všetky vykonané dôkazy pred súdom prvej inštancie. Správne súd prvej inštancie poukázal na rozhodnutie z 25.10.19777, ktorým Jednotné roľnícke družstvo ROVINA, so sídlom v Blatnom pridelilo podľa § 25 ods. 2 zákona č. 41/1946 Zb., J. I. ako členovi JRD ROVINA, rodinný byt v I., pozostávajúci z kuchyne, spálne, obývačky v obci L. - starší rodinný dom č. XX v súčasnosti popisné č. XX. Na základe tohto rozhodnutia o pridelením bytu z 25.10.1977 a následne dňa 01.11.1977 bola uzatvorená medzi JRD ROVINA a Ľudovítom Blahom dohoda o odovzdaní a prevzatí bytu v L., č. domu XX za podmienok užívania podľa zákona č. 40/1964 Zb., a vyhlášky č. 45/1964 Zb.. Správne súd prvej inštancie aplikoval na daný prípad ust. § 25 ods. 2 zákona č. 41/1964 Zb. o hospodárení z bytmi ( viď str. 9 odôvodenia rozsudku súdu prvej inštancie). Pokiaľ žalobca v odvolaní namieta, že za daný prípad súd aplikoval nesprávnu normu, a to z dôvodu, že rodinný dom nebol postavený z bytovej výstavby jednotných roľníckych družstiev, odvolací súd uvádza, že sám žalobca už v žalobe jednoznačne konštatoval, že žalobca je výlučným vlastníkom nehnuteľnosti v celosti ( rodinný dom č. XX, ktoré popisné číslo následne sám ako vlastník v odvolaní spochybňuje) s tým, že sám žalobca poukázal na rozhodnutie o pridelený bytu zo dňa 25.10.1977, a vtedajšiu právnu úpravu a to ust. § 25 ods. 2 zákona č. 41/1964 Zb., s následným uzatvorením dohody o odovzdaní a prevzatí bytu zo dňa 01.11.1977, na základe ktorých bola táto nehnuteľnosť pridelená do užívania J. I., nar. XX.XX.XXXX, zomrelému XX.XX.XXXX, ako členovi JRD a ako aj členom jeho rodiny manželke W. I., synovi O. I. a dcére W. I., nar. XX.XX.XXXX (žalovaná v 1. rade). Teda sám žalobca na takýto právny akt v žalobe poukázal, tento správny akt aj jeho právny predchodca vydal, a týmto rozhodnutím o pridelí bytu s následným uzatvorením dohody o odovzdaní a prevzatí bytu zo dňa 01.11.1977 proklamoval, vtedy ním akceptovateľný právny, ale aj skutkový stav. Možno súhlasiť so stanoviskom žalovaného, že podľa § 706 ods. 1 zákona č. 40/1964 Zb., ak sa prenajímateľ domnieva, že neboli splnené podmienky prechodu nájmu podľa ods. 1, môže sa v lehote 3 mesiacov odo dňa, keď sa o nich dozvedel, najneskôr však v lehote 3 rokov odo dňa smrti nájomcu domáhať na súde, aby určil, že k prechodu nájmu bytu nedošlo. Žalobca sa vo vyššie stanových lehotách neobrátil na súd, nepreukázal riadnu výpoveď z nájmu voči žalovanej 1/ ,prechod nájmu nenamietal v stanovených lehotách. Správne preto súd prvej inštancie poukázal na ust. § 155 ods. 1 OZ, účinné k 01.11.1977, kedy bola s užívateľom J. I. uzatvorená dohoda o odovzdaní a prevzatí bytu, v zmysle ktorého právo užívať byť vznikne dohodou o odovzdaní a prevzatí bytu dojednanou medzi organizáciou a občanom. Keďže takýto správny akt, t.j. rozhodnutie o pridelení bytu a následne uzatvorenie dohody odovzdania a prevzatia bytu boli v konaní preukázané, námietky žalobcu sú v tejto časti irelevantné. Následne smrťou užívateľa J. I. dňa XX.XX.XXXX došlo k zániku spoločného užívania bytu manželmi a jediným užívateľom bytu sa stala pozostalá manželka W. I. a jej právo osobného užívania bytu sa dňom 01.01.1992 zo zákona premenilo na nájomné právo. Následne jej smrťou dňa 15.08.1999 došlo k prechodu tohto práva nájmu v súlade s ust. § 706 ods. 1 veta prvá OZ, na ich deti, ktoré s nimi žili v deň smrti v spoločnej domácnosti a nemali vlastný byt. Žalobca v konaní nepreukázal, že po tomto dátume sa ako prenajímateľ domáhal na súde, že neboli splnené podmienky prechodu nájmu bytu podľa § 706 ods. 1 OZ stým, aby súd určil, že k prechodu nájmu bytu nedošlo v zmysle § 706 ods. 2 OZ. 14. Naviac odvolací súd poukazuje na ďalší listinný dôkaz, a to návrh kúpnej zmluvy a k nej prislúchajúcich listín, vrátane korešpondencie medzi žalobcom a žalovanou 1/ ktorej jednoznačne vyplýva, že žalobca v minulosti súhlasil s predajom nielen bytu, ale celého rodinného domu, vrátane pozemku parc. č.. zastavaná plocha o výmere XXXX m2, a parc. č. XXX/X záhrada vo výmere XXX m2. Rozpačito a nedôveryhodne preto vyznieva výpoveď O. X. - podpredsedu PD Čataj na pojednávaní zo dňa 12.11.2014, keď k listinám a to ku kúpnej zmluve z 12.06.1989, k znaleckému posudku č. 8/1989, k návrhu na registráciu zmluvy o prevode nehnuteľností svedok, ktorý osobne podpisoval niektoré z týchto listín, si na ich obsah nespomínal, pričom z týchto listín vyplýva, že medzi predávajúcim Jednotným roľníckym družstvom ROVINA v Blatnom, a žalovanou 1/ bola v minulosti spísaná kúpnopredajná zmluva (č.l. 138), pričom jedným listom zo dňa 02.09.2009, podpísaným O. X., ako predsedom PD Čataj, poľnohospodárske družstvo Čataj konštatovalo, že družstvo nemá vedomosť o tom, že by malo odpredať nehnuteľnosť, následne ďalším listom zo dňa 09.02.2010, družstvo prostredníctvom toho istého predsedu oznámilo žalovanej 1/, že kompletizuje materiály v súvislosti so žiadosťou žalovanej 1/. Listom z roku 1992 vydáva žalobca prehlásenie, že súhlasí s odpredajom rodinného domu žalovanej 1/ , pričom samotné Jednotné roľnícke družstvo ROVINA v Blatnom listom zo dňa 30.05.1988 žiada vypracovať znalecký posudok za účelom odpredaja domu súčasným užívateľom. Práve z týchto listinných dôkazov jednoznačne vyplýva, že žalovaná 1/ so súhlasom žalobcu užívala okrem bytu aj pozemok, vrátane ďalšej miestnosti pôvodne užívanej ako komora. Neskôr samotnou žalovanou a jej bratom, a so súhlasom žalobcu bola komora prestavaná na izbu. V konaní žalobca nepreukázal, že by celkový počet obytných miestnosti rodinného domu súp. č. XX predstavovalo šesť, čo žalobca vyvodil len podľa žalovanou priloženého situačného náčrtku v priebehu prvoinštančného pojednávania. Neobstojí jeho odvolacia námietka, že rodinný dom súp. č. XX nie je v zmysle ust. § 59 a § 60 zákona č. 41/4964 Zb., o hospodárení z bytmi, obytným domom, v ktorom by sa mal nachádzať byt vhodný na pridelenie, preto sa podľa žalobcu na užívanie časti rodinného domu súp.č. XX právny režim založený zákonom č. 41/1964 Zb. o hospodárený z bytmi nevzťahoval. Pokiaľ žalobca v odvolaní namieta, že súd prvej inštancie opomenul aplikovať ust. § 60 ods. 1 zákona č. 41/1964 Zb., o hospodárení s bytmi, v zmysle ktorého rodinný domček je obytný dom, v ktorom aspoň 2/3 podlahovej plochy všetkých miestnosti pripadajú na byty, pričom rodinný domček môže mať najviac 5 miestností, nepočítajúc do toho kuchyne, odvolací súd poukazuje aj na Znalecký posudok č. 8/1989 znalca Ing. Petra Kovačovského (č.l. 130 a nasl.), v ktorom jednoznačne konštatuje, že dom ma výlučne obytný charakter, pričom počet obytných miestností nepresahuje 5, a preto nebolo potrebné skúmať ďalšie kritéria, a konštatoval, že dom podľa § 128 ods. 1 OZ, je rodinným domčekom so zastavanou plochou 101,92 m2. Znalecký posudok bol vypracovaný v roku 1989. Ďalšie odvolacie námietky žalobcu neboli spôsobilé privodiť iné právne hodnotenie stavu veci. V odvolaní žalobca neargumentuje skutočnosťami, ktoré by mali za následok zmenu súdom prvej inštancie zisteného skutkového stavu a jeho právneho posúdenia, alebo ktoré by mu neboli známe. 15. Odvolacia námietka žalobcu v súvislosti s výrokom súdu prvej inštancie v časti, v ktorej žaloba bol zaviazaný nahradiť žalovanej v 1/ trovy právneho zastúpenia je dôvodná v časti, ktorej súd prvej inštancie priznal právnemu zástupcovi žalovanej 1/ v rámci trov právneho zastúpenia i sumu vo výške 20,40 eur, keď táto čiastka podľa odôvodnenia súdu prvej inštancie pozostáva zo stravného, pričom podľa odvolacieho súdu túto položku nebolo možné žalovanej v 1/ priznať. Správne žalobca konštatoval, že tento nárok nemá oporu vo vyhláške č. 655/2004 Z.z., o odmenách a náhradách advokátov za poskytovanie právnych služieb, v znení neskorších predpisov. Dôvodná je i odvolacia námietka chýbajúceho slovného spojenia ,, k rukám právneho zástupcu žalovanej 1/??. Odvolací súd reagujúc na túto odvolaciu námietku zmenil výrok prvoinštančného konania voči žalovanej v 1/ rade, tak ako je to uvedené vo výroku rozsudku odvolacieho súdu. 16. Naopak dôvodné bolo odvolanie žalovaného 2/ proti výroku rozsudku súdu prvej inštancie, ktorým bola žalovanému 2/ uložená povinnosť vypratať nehnuteľnosť - rodinný dom súp.č. XX,a pozemok parc. registra ,, C?? č. XXX o výmere XXXX m2. Súd prvej inštancie na základe vykonaného dokazovania nesprávne uzavrel, že u žalovaného 2/ došlo k vzniku odvodeného práva bývania v predmetnej nehnuteľnosti teda, že predmetnú nehnuteľnosť užíva bez právneho dôvodu, a preto mu bola uložená povinnosť túto nehnuteľnosť vypratať. V konaní nebolo preukázane, že by si žalovaný 2/ odvodzoval svoje užívacie právo od užívacieho práva žalovanej 1/. Pokiaľ z výpovede žalovaného 2/ vyplynulo, že v dome prespáva, samotným prespávaním nedošlo u žalovaného 2/ k vzniku žiadneho nájomného vzťahu ani užívacieho vzťahu. Samotný žalovaný 2/ v priebehu prvoinštančného konania sám vypovedal, že toho času už prespáva u seba v jeho vlastnom dome, ktorý vlastní od augusta 2013, a teda nie je odkázaný na bývanie v rodinnom dome, ktorého mu bola uložená povinnosť sa vypratať. Tak žalovaná 1/, ako aj žalovaný 2/ vo svojich výpovediach uviedli, že žalovaný 2/ chodil do spornej nehnuteľnosti z dôvodu pomoci svojej krstnej mame, ktorej pomáhal so starostlivosťou, a to na základe dobrých rodinných vzťahov. Sám žalovaný 2/ na pojednávaní dňa 14.02.2014 (č.l. 71) uviedol, že síce prespáva v predmetnej nehnuteľnosti, a to v jednej izbe, však jeho domov je rodičovský dom, kde po práci prichádza a tam mu varia a perú. Prespávanie z dôvodu výpomoci nie je dôvodom pre vypratanie nehnuteľnosti - rodinného domu. Žalovaný 2/ nie je ani nájomcom ani užívateľom predmetnej spornej nehnuteľnosti, sám v priebehu provoinštančného konania konštatoval, že od augusta 2013 je výlučným vlastníkom nehnuteľnosti č. XXX v obci Čataj , predtým mal trvalý pobyt na adresne jeho rodičov, v ich rodičovskom dome. Na užívanie spornej nehnuteľnosti nebol preto odkázaný. Žalobca v priebehu prvoinštančného konania žiadnym spôsobom nepreukázal, že by v predmetnom rodinnom dome žalovaný 2/ v nej mal nahlásený trvalý pobyt. Vzhľadom na takto zistený skutkový stav, súdom prvej inštancie, ktorý nebolo potrebné dopĺňať, odvolací súd, na rozdiel od súdu prvej inštancie uzavrel, že odvolanie žalovaného 2/ je dôvodné. Odvolací súd preto zmenil výrok súdu prvej inštancie v tejto časti a to tak, že žalobu žalobcu voči žalovanému 2/ o vypratanie nehnuteľnosti ako nedôvodnú zamietol. Vzhľadom na zamietnutie žaloby žalobcovi voči žalovanému 2/, odvolací súd zmenil i výrok rozsudku súdu prvej inštancie v časti, ktorej bol žalovaný 2/ zaviazaný zaplatiť žalobcovi trovy prvoinštančného konania v súlade s ust. § 262 ods. 1 CSP, v spojení s ust. § 255 ods. 1 CSP, keď žalovaný 2/ mal plný úspech v provoinštančnom konaní. 17. O trovách odvolacieho konania odvolací súd rozhodol v súlade s ust. § 396 ods. 1 CSP, v spojení s ust. § 262 ods. 1 CSP a ust. § 255 ods. 1 CSP. Žalovaní v 1/ a 2/ boli úspešní v odvolacom konaní, a preto im odvolací súd priznal nárok na náhradu trov odvolacieho konania. Úspech žalobcu v odvolacom konaní sa týka len nepatrnej úpravy výšky trov právneho zastúpenia. O výške náhrady trov odvolacieho konania rozhodne súd prvej inštancie samostatným uznesením, ktoré vydá súdny úradník. 17. Toto rozhodnutie bolo prijaté odvolacím senátom pomerom hlasov 3:0 (§ 3 ods. 9 zákona č. 757 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, c/ strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d/ v tej istej veci sa už prv právoplatne rozhodlo alebo v tej istej veci sa už prv začalo konanie, e/ rozhodoval vylúčený sudca alebo nesprávne obsadený súd, alebo f/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri riešení ktorej sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne (§ 421 ods. 1 CSP). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ (§ 422 ods. 1 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods. 1 prvá veta CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná, má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná, má vysokoškolské právnické vzdelanie druhého stupňa (§ 429 ods. 2 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 CSP). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 CSP). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 CSP). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1713207020.1 (dáta aktuálne k 14. 11. 2026). Záväzné je znenie zverejnené súdom.




